Bamblefeltet
Store norske leksikon,Realfag,Geologi,Norges geologi
Bamblefeltet, geologisk provins, grunnfjellsområde langs kysten fra Langesundsfjorden i nord til Kristiansand i sør. I vest er det begrenset ved en forkastning mot Telemarksfeltet.
Bamblefeltet er kjennetegnet ved sillimanitt-gneiser, cordieritt-antofyllitt-bergarter, kvartsitter og andre sterkt omdannede bergarter sammen med gneiser, amfibolitter, gabbroer og granitter. Bergartene ble foldet og omdannet under den svekonorvegiske fjellkjedefoldningen for 1100–1150 millioner år siden og noe senere gjennomtrengt av granitter, som grimstadgranitt og herefossgranitt. Omdannelsen er størst i øst, hvor det er utviklet granulittiske eller charnockittiske bergarter; arendalitt.Bamblefeltet har en rekke mineralske forekomster, blant annet av jernmalm, nikkelholdig pyrrhotitt (magnetkis), kobolt (ved Modum), rutil, apatitt, feltspat og kvarts. Berggrunnen har stor likhet med den man finner ved Kongsberg, og man slår gjerne de to områdene sammen under navnet Kongsberg-Bamblefeltet. Les mer i Store norske leksikon geologi og landformer i Norge